Document ID: 32005D0516

KOMISJONI OTSUS,
22. aprill 2005
millega luuakse Euroopa julgeolekualase teadustöö nõuandekogu
(2005/516/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut
ning arvestades järgmist:
(1)
2003. aastal moodustas komisjon julgeolekualase teadustööisikute rühma, kelle esmaülesandeks oli välja pakkuda Euroopa julgeolekualase teadustöö programmi (EJTP) põhimõtted ja prioriteedid.
(2)
Jätkuna julgeolekualase teadustöö isikute rühma 2004. aasta ettekandele “Teadustöö turvalise Euroopa nimel” tegi komisjon 7. septembri 2004. aasta teatises “Julgeolekualane teadustöö: järgmised sammud” (1) ettepaneku moodustada Euroopa julgeolekualase teadustöö nõuandekogu (EJTN).
(3)
On vaja moodustada EJTN ja määratleda selle ülesanded ja struktuur.
(4)
EJTN peaks kaasa aitama EJTP sisu määratlemisel ja programmi täitmisel.
(5)
EJTNi liikmeteks peaksid olema eri huvirühmi (tarbijad, tööstusettevõtted ja teadusasutused) esindavad eksperdid. Nende tegevusvaldkondi arvestades peaks EJTN koosnema kahest rühmast, kel on erinevad, kuid üksteist täiendavad ülesanded.
(6)
EJTNi liikmete jaoks tuleb ette näha teabe avaldamise eeskirjad, piiramata komisjoni turvalisuseeskirju, mis on kehtestatud komisjoni otsuse 2001/844/EÜ, ESTÜ, Euratom, lisas (2).
(7)
On otstarbekas määrata ajavahemik käesoleva otsuse rakendamiseks. Komisjon kaalub sobival ajal selle ajavahemiku pikendamist,
ON TEINUD JÄRGMISE OTSUSE:
Artikkel 1
Nõuandekogu
Käesolevaga moodustatakse komisjoni juurde alates 1. juulist 2005 nõuandekogu nimetusega “Euroopa julgeolekualase teadustöö nõuandekogu” (EJTN).
Artikkel 2
Ülesanded
Komisjon võib EJTNiga konsulteerida kõigis küsimustes, mis on seotud EÜ teadusuuringute raamprogrammi alusel teostatava Euroopa julgeolekualase teadustöö programmi (EJTP) sisu ja elluviimisega.
EJTN teeb oma tööd, tundes täielikult Euroopa poliitika konteksti, eriti riikides tehtavaid uurimistöid, ja toetades Euroopa uurimistööde poliitika algatusi.
EJTN annab komisjonile soovitusi allpool nimetatud ja ka muudes valdkondades:
a)
EJTP strateegilised ülesanded, peatähelepanu nõudvad valdkonnad ja prioriteedid, võttes aluseks mõjukate isikute rühma ettekande “Teadustöö turvalise Euroopa nimel” ja arvestades Euroopa Kaitseagentuuri moodustamist ning riigisisest ja valitsustevahelist tööd;
b)
tehnoloogilised ülesanded, mis tuleb täita Euroopa asjaomastel asutustel ja ettevõtetel; nõuandekogu soovitab strateegia, kuidas tõsta Euroopa tööstuse konkurentsivõimet selle tehnoloogilise baasi tugevdamisega;
c)
EJTP strateegilised ja täitmisega seotud küljed, arvestades kogemusi ja tulemusi järgmistest allikatest: “Ettevalmistava meetme rakendamise kohta Euroopa tööstuspotentsiaali suurendamiseks julgeolekualase teadustöö vallas: teaduse ja tehnoloogia kaudu Euroopa julgeoleku edendamise programmi suunas” (3) elluviimine, turvalisusega tegelevad komisjoni talitused, sealhulgas Euroopa Ühenduse teadusuuringute raamprogrammi alusel toimuv uurimistöö, ning teised eksperdirühmad ja nõuandekogud;
d)
täitmisega seotud küsimused, nagu salastatud teabe vahetamine ja intellektuaalse omandi õiguste edasiandmine;
e)
riiklike uurimis- ja hindamisasutuste kasutamise parandamine EJTP raames;
f)
teavitamisstrateegia, et edendada EJTP teadvustamist ja pakkuda teavet asjaomaste asutuste ja ettevõtete uurimisprogrammide kohta.
Kummagi EJTN rühma esimees, nagu on määratletud artikli 4 lõikes 1, võib teatada komisjonile, et oleks soovitav konsulteerida EJTNiga ka mõnes muus küsimuses.
Artikkel 3
EJTN liikmeskond - nimetamine
1. Komisjon nimetab EJTN liikmed tippspetsialistide ja -strateegide hulgast, kes on eksperdid artiklis 2 nimetatud valdkondades.
2. Liikmed nimetatakse isiklikult, asendusliikmeid ei määrata. Liikmed on teenistuses isiklikult ja nõustavad komisjoni välistest juhenditest sõltumata. Nad ei levita teavet, mis on saadud EJTN töö kaudu, kui komisjon peab sellist teavet konfidentsiaalseks.
3. Liikmed määratakse tähtajaks, mis ei ole pikem kui käesoleva otsuse kehtivusaeg. Nad jäävad ametisse kuni nende asendamiseni või kuni nende ametiaja lõpuni.
4. Komisjon võib määrata uued liikmed selliste liikmete allesjäänud ametiajaks, kes ei suuda EJTN tööle enam kaasa aidata, kes astuvad tagasi või kes ei täida käesoleva artikli lõike 2 või asutamislepingu artikli 287 tingimusi.
5. Komisjon avaldab teavitamiseks EJTN liikmete nimekirja Euroopa Liidu Teataja C-seerias; samas teatatakse ka hilisematest liikmeksmääramistest.
Artikkel 4
Ülesannete täitmine
1. EJTN koosneb kahest rühmast:
a)
rühm, kes tegeleb julgeolekualase teadustöö vajaduste väljaselgitamisega;
b)
rühm, kes tegeleb tehnovarustuse tarneahela vajaduste väljaselgitamisega.
2. EJTN liikmed valivad kummalegi rühmale esimehe.
3. Komisjoni nõusolekul võidakse moodustada ajutisi alarühmi üksikküsimuste uurimiseks; selliste alarühmade ülesanded määrab kindlaks kas üks EJTN rühm või mõlemad rühmad koos. Sellised alarühmad saadetakse pärast nende ülesannete täitmist laiali.
4. Konkreetsete päevakorraküsimuste lahendamiseks võib komisjon kutsuda eksperte või vaatlejaid, sealhulgas pädevaid isikuid komisjoni talitustest, et need suunaksid EJTN tööd või osaleksid ajutiste alarühmade töös, kui seda peetakse kasulikuks või vajalikuks.
5. EJTN rühmad kohtuvad tavaliselt komisjoni ruumides komisjoni määratud korras ja aegadel. Mõlemad EJTN rühmad võivad kasutada komisjoni sekretariaaditeenuseid. Nad võivad korraldada ühiskoosolekuid ühtse lähenemisviisi ja parema kooskõlastuse tagamiseks. Selliseid ühiskoosolekuid juhatavad EJTN rühmade esimehed koos.
6. Komisjoni ettepaneku alusel kinnitavad EJTN rühmad oma kooskõlastatud volitused, sealhulgas kodukorra.
7. Seatakse sisse piiratud juurdepääsuga intranet töödokumentide, kokkuvõtete, protokollide ja muude asjaomaste dokumentide vahetamiseks.
Artikkel 5
Kulud
EJTN tegevusega seotud liikmete ja valitud ekspertide reisikulud hüvitab komisjon vastavalt oma eeskirjadele. Liikmetele ja valitud ekspertidele nende osutatud teenuste eest hüvitust ei maksta.
Artikkel 6
Teabe avalikustamine
EJTN kodukorras tuuakse ära eeskirjad EJTN liikmetele teabe avalikustamise kohta.
Iga EJTN töös osalev isik hoidub avalikustamast teavet, mis on talle selle kaudu teatavaks saanud.
Artikkel 7
Kohaldamine
Käesolev otsus kehtib 31. detsembrini 2006.
Brüssel, 22. aprill 2005

Labels: 15
5